
A bentlakásos intézményekben dolgozók munkahelyi elégedettségére ható tényezők vizsgálata

A bentlakásos szociális intézmények nehézségeiről kevés információval rendelkeznek a
kívülállók, holott az otthonok jelentős kihívásokkal néznek szembe a mindennapokban.
A társadalom elöregedése, a háztartások átalakulása jelzi a társadalom növekvő
igényét az intézményekben történő elhelyezésre, azonban a létszámhiány, a dolgozók
közelgő nyugdíjazása miatt az elkövetkezendő években a jelenleg működő intézmények
ellátása is ellehetetlenül, ha a döntéshozók nem teszik vonzóvá a fiatalok számára a szociális
pályát, emellett nem fordítanak kellő figyelmet a munkaerő-megtartásra, a munkavállalói
elégedettség növelésére.
Annak érdekében, hogy egy átfogó képet kapjunk a bentlakásos szociális intézmények
nehézségeiről, örömeiről és fejlesztendő területeiről, kérdőíves kutatás formájában
kérdeztem meg a szociális otthonokban gondozó/ápoló munkakörben foglalkoztatott
dolgozókat demográfiai helyzetükről, munkahelyi elégedettségüket befolyásoló
tényezőkről, váltási szándékukról. A felmérés alapján megállapítható, hogy a
munkavállalók magas aránya éri el tíz éven belül a nyugdíjas kort, többségük elégedetlen a
javadalmazással, a munkakörülményekkel. A munkavállalói elégedettségre negatív hatással
van a stressz, a létszámhiány, mely növeli a kiégés kialakulásának kockázatát. A nehéz
körülmények ellenére a gondozók/ápolók többsége mégsem gondolkodik pályaelhagyáson,
ugyanis a lakókkal való szoros kapcsolatuk továbbra is a hivatásukban tartja őket.
A kutatás elvégzésével lehetőségem nyílt megismerni a fő nehézségeket, problémákat,
így javaslatok kerültek kidolgozásra a szociális ágazatra vonatkozó bérrendszer
átalakítására, a munkavállalók mentális egészségének megőrzésére szolgáló eszközökre, a
munkakörülmények javítására és a fiatalok pályára vonzásának lehetőségeire, mindezt a
munkavállalók elégedettség növelése, az intézmények zavartalan működése, és az ellátás
minőségének javítása céljából.



